ปลัดคลังแย้มหวยออนไลน์แก้สลากกินแบ่งแพง
ปลัดคลังลุยไฟรื้อโควตาสลากแก้ปัญหาเกินราคา
16 ม.ค. 2555

ปลัดคลังลุยไฟรื้อโควตาสลากแก้ปัญหาเกินราคา
นายอารีพงศ์ ภู่ชอุ่ม ปลัดกระทรวงการคลัง ประธานกรรมการสำนักงานสลากกินแบ่งรัฐบาล กล่าวว่า ขณะนี้ปัญหาขายสลากกินแบ่งเกินราคาเพิ่มมากขึ้นต่อเนื่องไม่ลดลง ซึ่งคณะกรรมการจะต้องหาทางดำเนินการแก้ไขทั้งเรื่องการจัดสรรโควตาใหม่ เพื่อให้ผู้ที่รับโควตาไปต้องเป็นผู้ขายจริงไม่ได้นำไปขายบุคคลอื่นต่อ ซึ่งเป็นเหตุผลทำให้มีการขายเกินราคามาขึ้นทุกวัน
นอกจากนี้ จะพิจารณาเรื่องการทำหวยออนไลน์ว่า หากนำเข้ามาใช้จะสามารถแก้ไขการขายสลากเกินราคาได้หรือไม่
“ผมเพิ่งเข้ามาเป็นประธานสลากประชุมครั้งเดียว รู้ว่ามีปัญหาขายสลากเกินราคาที่ยืดเยื้อเป็นเวลานานและแก้ไขไม่ได้ ซึ่งผมจะพยายามเข้าไปแก้ไขให้ถึงจุดนั้น” นายอารีพงศ์ กล่าว
แหล่งข่าวจากกระทรวงการคลัง เปิดเผยว่า การแก้ไขปัญหาสลากเกินราคาเป็นเรื่องที่ยากมาก เพราะมีนักการเมืองอยู่เบื้องหลังและมีผลประโยชน์เรื่องนี้สูงเป็นพันถึงหมื่นล้านบาท ทั้งที่วิธีการแก้ไขไม่ยาก เพราะเป็นที่รู้กันดีว่ามีองค์กรมูลนิธิต่างๆ จำนวนมาก ได้รับจัดสรรสลากไปและไม่ได้ไปขายเอง แต่ขายต่อให้กับตัวแทนนักการเมืองที่มารับซื้อต่อ เพื่อไปร่วมชุดและจำหน่ายเอง ซึ่งเป็นสาเหตุสำคัญทำให้มีการขายเกินราคา
แหล่งข่าวเปิดเผยว่า ที่ผ่านมา นางเบญจา หลุยเจริญ อธิบดีกรมสรรพสามิต ถูก นายธีระชัย ภูวนาถนรานุบาล รมว.คลัง สั่งให้ลาออกจากการเป็นประธานสำนักงานสลากกินแบ่ง ทั้งที่เพิ่งเข้ารับตำแหน่งได้ไม่นาน 
เหตุผลที่ปรับเปลี่ยนประธานเนื่องจาก นางเบญจาได้รับเรื่องร้องเรียนและสั่งการให้ตรวจสอบพบว่า รายย่อยและมูลนิธิบางแห่งที่ได้รับโควตาสลากและนำไปขายให้รายใหญ่ต่อ จึงทำการยกเลิกสัญญาโควตาดังกล่าว ทำให้ผู้รับซื้อต่อรายใหญ่ที่มีนักการเมืองสนับสนุนอยู่ไม่พอใจ บีบให้ นางเบญจาลาออกจากตำแหน่งประธาน